Listeriose: Pasgebore babas loop die grootste gevaarDr. Aaron Motsoaledi. Foto: Flickr/GovernmentZA Die regering het Maandag gesê hy beoog verskeie ingrypings in die gesondheidsektor met ŉ spesifieke fokus op swanger vroue en pasgebore babas om dié kwesbare groepe teen listeriose te beskerm. Dit volg nadat ŉ studie vasgestel het dat pasgebore babas tot en met 28 dae oud die grootste gevaar loop om dié siekte op te doen. Meer as 700 gevalle van listeriose is reeds in Suid-Afrika bevestig en minstens 61 mense het reeds weens dié siekte gesterf. Aaron Motsoaledi, minister van gesondheid, het Maandag gesê dié studie, wat glo persone in ouderdomsgroepe van pasgebore tot 93 jaar gekategoriseer het, het vasgestel dat 40% van die listeriose-gevalle in Suid-Afrika by babas gediagnoseer is. Volgens die studie het 96% van die babas listeriose opgedoen in die baarmoeder nadat die siekte deur hul ma’s aan hul oorgedra is. Motsoaledi het gesê gesondheidswerkers landwyd moet daarom “spesiale aandag aan swanger vroue gee” om die oordrag van die siekte te probeer verhoed. “Wees deurgaans bewus [vir tekens van die siekte], hetsy by ŉ voorgeboortekliniek, in ŉ kraamsaal of ŉ neonatale-eenheid,” het hy gesê. Die gesondheidsdepartement het in 2014 ŉ program, getiteld MomConnect, aangekondig waar swanger vroue kan registreer om voor en ná die geboorte van kinders gesondheidswenke en ander inligting te ontvang. Soveel as 1,2 miljoen vroue word jaarliks swanger in Suid-Afrika. Motsoaledi sê hy het nou opdrag gegee dat dié program meer inligting rakende listeriose aan verwagtende vroue stuur. “Ons doen ŉ beroep op meer swanger vroue om by MomConnect te registreer – of hulle nou in private of openbare gesondheidsorg behandel word. Ons kan voornemende ma’s in tye soos dié makliker per SMS bereik.” Ander groepe wat volgens die studie kwesbaar is vir listeriose sluit in bejaardes en mense met swak immuunstelsels –onder meer lyers van MIV/vigs, diabetes en ander chroniese siektes soos kanker en nier- en lewersiektes. Listeriose gaan gepaard met simptome soortgelyk aan griep soos diarree en koors, lyfseer, braking en swakheid. Dit kan lei tot die infeksie van die bloed of meningo-ensefalitis wat inflammasie van die brein en omliggende weefsel insluit.